वैज्ञानिकों ने यूएई के रेगिस्तान में कराई कृत्रिम वर्षा  
अबू धाबी के शासक एवं यूएई के राष्ट्रपति शेख खलीफा बिन जायेद अल नाहयान द्वारा नियुक्त दल ने अल ऐन क्षेत्र में 50 बार कृत्रिम वर्षा कराई थी।
वैज्ञानिकों ने एक ऐसी नई तकनीक का इस्तेमाल करके संयुक्त अरब अमीरात के रेगिस्तान में शृंखलाबद्ध कृत्रिम वर्षा कराने में सफलता पाने का दावा किया है जिसका प्रयोग मौसम को नियंत्रित करने के लिए किया जाता है।  समाचार पत्र 'डेली मेल' में प्रकाशित खबर के अनुसार, अबू धाबी के शासक एवं यूएई के राष्ट्रपति शेख खलीफा बिन जायेद अल नाहयान द्वारा नियुक्त दल ने पिछले वर्ष अमीरात के अल ऐन क्षेत्र में करीब 50 बार कृत्रिम वर्षा कराई थी।  इनमें से अधिकतर बारिश जुलाई और अगस्त की तपती गर्मी के समय कराई गई थी। इस बारिश से अबू धाबी में रहने वाले लोग चकित रह गए थे, क्योंकि इस दौरान कई बार ओले पड़ने के साथ ही बिजली भी चमकती थी।  इस तकनीक के तहत वैज्ञानिक स्टील के खंभे पर आयन उत्पन्न करने वाली मशीन लगाकर ऋणावेशित अणु क्षेत्र निर्मित करते हैं, जिससे बादल निर्माण को बढ़ावा मिलता है।